รัฐบาลไทย-ข่าวทำเนียบรัฐบาล-รมว.มท. นำคณะผู้บริหาร ข้าราชการ และบุคลากร วางพวงมาลาถวายสักการะพระอนุสาวรีย์ สมเด็จฯ กรมพระยาดำรงราชานุภาพ องค์ปฐมเสนาบดีกระทรวงมหาดไทย เนื่องในวันดำรงราชานุภาพ
วันอังคารที่ 1 ธันวาคม 2563
รมว.มท. นําคณะผู้บริหาร ข้าราชการ และบุคลากร วางพวงมาลาถวายสักการะพระอนุสาวรีย์ สมเด็จฯ กรมพระยาดํารงราชานุภาพ องค์ปฐมเสนาบดีกระทรวงมหาดไทย เนื่องในวันดํารงราชานุภาพ
รมว.มท. นําคณะผู้บริหาร ข้าราชการ และบุคลากร วางพวงมาลาถวายสักการะพระอนุสาวรีย์ สมเด็จฯ กรมพระยาดํารงราชานุภาพ องค์ปฐมเสนาบดีกระทรวงมหาดไทย เนื่องในวันดํารงราชานุภาพ
วันนี้ (1 ธ.ค. 63) เวลา 06.59 น. ณ บริเวณพิธีหน้าศาลาว่าการกระทรวงมหาดไทย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในพิธีวางพวงมาลาถวายสักการะพระอนุสาวรีย์สมเด็จฯ กรมพระยาดํารงราชานุภาพ เนื่องในวันที่ระลึกคล้ายวันสิ้นพระชนม์ สมเด็จพระเจ้าบรมวงศ์เธอ กรมพระยาดํารงราชานุภาพ ประจําปี 2563 ซึ่งคณะรัฐมนตรีได้มีมติเมื่อวันที่ 27 พฤศจิกายน 2544 กําหนดให้วันที่ 1 ธันวาคมของทุกปี เป็น “วันดํารงราชานุภาพ” โดยมี นายนิพนธ์ บุญญามณี รัฐมนตรีช่วยว่าการกระทรวงมหาดไทย นายทรงศักดิ์ ทองศรี รัฐมนตรีช่วยว่าการกระทรวงมหาดไทย นายฉัตรชัย พรหมเลิศ ปลัดกระทรวงมหาดไทย ผู้บริหารระดับสูงของกระทรวงมหาดไทย หัวหน้าหน่วยงานรัฐวิสาหกิจในสังกัดกระทรวงมหาดไทย สมาชิกราชสกุลดิศกุล และผู้แทนหน่วยงานราชการ ภาคเอกชน และประชาชน ร่วมวางพวงมาลา
ในการนี้ พลเอก อนุพงษ์ เผ่าจินดา ได้กล่าวสดุดี สมเด็จพระเจ้าบรมวงศ์เธอ กรมพระยาดํารงราชานุภาพ องค์ปฐมเสนาบดีกระทรวงมหาดไทย มีใจความตอนหนึ่งว่า “ด้วยสํานึกในพระกรุณาธิคุณของพระองค์ ที่ทรงวางรากฐานอันมั่นคงให้แก่กระทรวงมหาดไทย และทํานุบํารุงแผ่นดินให้เกิดประโยชน์สุขแก่ประเทศชาติ ทรงเป็นกําลังสําคัญยิ่งในการปฏิรูป การจัดระเบียบบริหารราชการแผ่นดินทั้งในส่วนกลาง และส่วนภูมิภาค ทรงวางรากฐานการปกครองแบบเทศาภิบาล และสุขาภิบาล อันเป็นรากเหง้าของการปกครองในระบอบประชาธิปไตย ทรงตราพระราชบัญญัติลักษณะการปกครองท้องที่ งานตํารวจภูบาลและภูธร และทรงกําหนดความหมายของงานมหาดไทยให้ชัดเจนว่า “บําบัดทุกข์ บํารุงสุข” ซึ่งพระบาทสมเด็จพระจุลจอมเกล้าเจ้าอยู่หัว ทรงมีพระราชดํารัสว่า “กรมดํารงฯ มอบดวงใจให้กระทรวงมหาดไทย และกระทรวงมหาดไทย คือ ผู้ดูแลประเทศชาติ ชาวไทย ให้มีความร่มเย็นเป็นสุข” และทรงได้รับความไว้วางพระราชหฤทัยเป็นอย่างสูง ดั่งปรากฏพระนามว่า ทรงเป็นอัจฉริยะบุรุษแก่มหาชนในทุกสมัยจนเป็นที่ประจักษ์ในระดับนานาชาติ และในปี พ.ศ. 2505 องค์การศึกษาวิทยาศาสตร์และวัฒนธรรมแห่งสหประชาชาติหรือ UNESCO จึงถวายการสดุดีให้ สมเด็จฯ กรมพระยาดํารงราชานุภาพ ทรงเป็น “บุคคลสําคัญของโลก” พระองค์แรกของประเทศไทย ซึ่งนับเป็นเวลาถึง 127 ปี ที่คนมหาดไทยได้ตระหนักในภาระหน้าที่และได้ร่วมปฏิบัติงานอํานวยประโยชน์สุขให้แก่พี่น้องประชาชนอย่างใกล้ชิด และเต็มกําลังความสามารถ เพื่อนําบ้านเมืองไปสู่ความร่มเย็นเป็นสุขดั่งปณิธาน “บําบัดทุกข์ บํารุงสุข” ตามเจตนารมณ์ของสมเด็จฯ กรมพระยาดํารงราชานุภาพ ตราบจนปัจจุบัน”
จากนั้นในเวลา 08.09 น. ที่ห้องประชุมราชสีห์ ศาลาว่าการกระทรวงมหาดไทย นายฉัตรชัย พรหมเลิศ นําคณะผู้บริหารระดับสูงประกอบพิธีสงฆ์ ณ ห้องประชุมราชสีห์ ศาลาว่าการกระทรวงมหาดไทย เพื่อบําเพ็ญกุศลอุทิศถวายแด่สมเด็จฯ กรมพระยาดํารงราชานุภาพ ตลอดจนผู้มีพระคุณ และข้าราชการชั้นผู้ใหญ่ของกระทรวงมหาดไทยที่ล่วงลับไปแล้ว
และในเวลา 09.00 น. นายฉัตรชัย พรหมเลิศ เป็นประธานในพิธีมอบรางวัลและประกาศเกียรติคุณ โครงการนายอําเภอแหวนเพชร โครงการปลัดอําเภอแหวนทองคํา และโครงการประกวดหมู่บ้านเข้มแข็งตามแนวทางแผ่นดินธรรมแผ่นดินทอง (หมู่บ้านอยู่เย็น) ประจําปี 2563 ซึ่งโครงการฯ ดังกล่าว กรมการปกครอง ได้จัดทําขึ้นเพื่อพิจารณาคัดเลือกนายอําเภอ และปลัดอําเภอ ผู้ซึ่งมีความรู้ความสามารถ มีคุณธรรมจริยธรรม และมีผลการปฏิบัติงานดีเด่นเป็นที่ประจักษ์และได้รับการยอมรับจากส่วนราชการและประชาชนในพื้นที่ และเพื่อสร้างแรงจูงใจและให้รางวัลแก่คณะกรรมการหมู่บ้าน (กม.) ที่มีผลงานโดดเด่นเป็นที่ประจักษ์ สามารถเป็นแบบอย่างในการปฏิบัติงานให้แก่หมู่บ้านอื่น ๆ จํานวนรวม 38 รางวัล โดยผู้ได้รับรางวัลนายอําเภอแหวนเพชร (ชนะเลิศ) ได้แก่ 1. นายวิทยา เขียวรอด นายอําเภอเมืองนครศรีธรรมราช จังหวัดนครศรีธรรมราช 2. นายกองโท เชษฐา ขาวประเสริฐ นายอําเภอปากชม จังหวัดเลย 3. นายณฐพล วิถี นายอําเภอเพ็ญ จังหวัดอุดรธานี 4. นายพงษ์พีระ ชูชื่น นายอําเภอเมืองแม่ฮ่องสอน จังหวัดแม่ฮ่องสอน และ 5. ว่าที่ร้อยตรี จิรัสย์ ศิริวัลลภ นายอําเภอบาเจาะ จังหวัดนราธิวาส